บัวหลวง-ธนชาตขายกองทุนพันธบัตรเกาหลี
บลจ.บัวหลวง ส่งกองทุนพันธบัตรเกาพลีใต้ ลงทุน 6 เดือนขายวันนี้&nbsp; "ธนชาต" พร้อมส่งกองทุนอายุ 11 เดือน ขายวันที่ 29 มี.ค.-7 เม.ย.นี้
26 มี.ค. 2553

บลจ.บัวหลวง ส่งกองทุนพันธบัตรเกาพลีใต้ ลงทุน 6 เดือนขายวันนี้  "ธนชาต" พร้อมส่งกองทุนอายุ 11 เดือน ขายวันที่ 29 มี.ค.-7 เม.ย.นี้
บริษัทหลักทรัพย์จัดการกองทุน (บลจ.) บัวหลวง เสนอขายกองทุนรวมบัวหลวงธนสารพลัส 12/10 ระหว่างวันที่ 26 มี.ค. – 1 เม.ย. 53 นี้ โดยกองทุนมีอายุประมาณ 8 เดือน ขนาดโครงการ 1,500 ล้านบาท เน้นลงทุนในตราสารหนี้ต่างประเทศ เช่น พันธบัตรรัฐบาลเกาหลีใต้ เป็นต้น
กองทุนดังกล่าว เหมาะสมกับเงินลงทุนส่วนที่ต้องการความมั่นคง และความเสี่ยงต่ำ เพื่อโอกาสในการรับผลตอบแทนที่สูงกว่าการฝากเงิน โดยไม่ต้องไปลงทุนในหุ้น ลงทุนขั้นต่ำ 10,000 บาท ที่ราคาเสนอขาย 10 บาทต่อหน่วยลงทุน สำหรับตราสารหนี้และ หรือประเทศที่จะลงทุนอาจมีการเปลี่ยนแปลงได้ ทั้งนี้ขึ้นอยู่กับสภาวการณ์ของตลาดตราสารหนี้ขณะนั้นๆ
บลจ.ธนชาต จะเสนอขายกองทุนเปิดธนชาตตราสารหนี้ต่างประเทศ 43 (T-FixFIF43) อายุโครงการประมาณ 11 เดือน มูลค่าโครงการ 500 ล้านบาท  เสนอขายเพียงครั้งเดียว (IPO) ระหว่างวันที่ 29 มี.ค. – 7 เม.ย. 53 ลงทุนขั้นต่ำ 5,000 บาท
กองทุน T-FixFIF43 เป็นกองทุนที่มีเป้าหมายที่จะลงทุนในตราสารหนี้ภาครัฐของประเทศเกาหลีใต้ เช่น พันธบัตรธนาคารแห่งชาติเกาหลีใต้ พันธบัตรรัฐบาลเกาหลีใต้ กองทุนจะป้องกันความเสี่ยงอัตราแลกเปลี่ยนเต็มจำนวนสำหรับมูลค่าตราสารหนี้ประเทศเกาหลีใต้ที่กองทุนลงทุน กองทุนดังกล่าวเป็นทางเลือกให้กับผู้ลงทุนที่ต้องการกระจายเงินลงทุนบางส่วนไปลงทุนในตราสารหนี้ต่างประเทศ เพื่อโอกาสในการรับผลตอบแทนที่สูงกว่าดอกเบี้ยเงินฝากในประเทศ และเข้าใจความเสี่ยงของการลงทุนในตราสารหนี้ในต่างประเทศ และประเทศที่กองทุนไปลงทุน